32005R0930
L 162/1
JURNALUL OFÍCIAL AL UNIUNII EUROPENE
REGULAMENTUL (CE) NR. 930/2005 AL COMISIEI
din 6 iunie 2005
de modificare a anexelor I, II, III, V, VII și VIII la Regulamentul (CEE) nr. 3030/93 privind regimul comun aplicabil importurilor unor produse textile originare din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 3030/93 al Consiliului din 12 octombrie 1993 privind regimul comun aplicabil importurilor unor produse textile originare din țări terțe (1), în special articolul 19,
întrucât:
(1)
Regimul comun aplicabil importurilor de produse textile din țări terțe trebuie actualizat pentru a lua în considerare evoluțiile recente.
(2)
Prin Decizia 2005/272/CE (2), Consiliul a aprobat încheierea unui Acord între Comunitatea Europeană și Republica Serbia privind comerțul cu produse textile.
(3)
Prin Decizia 2005/244/CE (3), Consiliul a aprobat încheierea unui Acord între Guvernul Republicii Socialiste Vietnam și Comunitatea Europeană privind accesul pe piață. În temeiul articolului 1 din acest acord, contingentele existente pentru Vietnam se suspendă; în consecință, dublul control pentru toate categoriile de produse textile ar trebui, de asemenea, suspendat.
(4)
Prin Regulamentul (CE) nr. 1810/2004 al Comisiei (4) s-au adus modificări Nomenclaturii Combinate în baza Regulamentului (CEE) nr. 2658/87 al Consiliului (5) care se aplică de la 1 ianuarie 2005. Aceste modificări afectează, de asemenea, și unele coduri din anexa I la Regulamentul (CEE) nr. 3030/93.
(5)
Prin urmare, Regulamentul (CEE) nr. 3030/93 trebuie modificat în consecință.
(6)
Măsurile prevăzute de prezentul regulament sunt în conformitate cu avizul Comitetului pentru textile instituit la articolul 17 din Regulamentul (CEE) nr. 3030/93,
ADOPTĂ PREZENTUL REGULAMENT:
Articolul 1
Anexele I, II, III, V, VII și VIII la Regulamentul (CEE) nr. 3030/93 se modifică în conformitate cu anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Dispozițiile privind Republica Serbia se aplică de la 1 iulie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 iunie 2005.